SETบ่ายยืนบวก-สอย 4 หุ้นรับเหมาฯเด่นรับการลงทุนโครงสร้างพื้นฐานเร่งตัวขึ้น
SETบ่ายยืนบวก-สอย 4 หุ้นรับเหมาฯเด่น รับการลงทุนโครงสร้างพื้นฐานที่เร่งตัวขึ้นตั้งแต่กลางปีนี้ ล่าสุด TOR รถไฟฟ้าสายสีเหลือง และสีชมพูออกมาแล้ว ขณะที่คาดว่า TOR รถไฟฟ้าสายสีส้มจะออกมาภายในต้นเดือน ก.ค. นี้ เป็นปัจจัยบวกต่อกลุ่มรับเหมาฯ โดยแนะนำ "ซื้อ" CK STEC และ UNIQ โดยให้ CK เป็น Top Picks ของกลุ่ม

29 มิ.ย. 2559

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (29 มิ.ย.) รีบาวน์ขึ้นตามตลาดต่างประเทศ โดยนักลงทุนเข้าเก็งกำไรในสินทรัพย์เสี่ยง จากคาดหวังการหารือร่วมของสหภาพยุโรป (อียู) ที่น่าจะเรียกความเชื่อมั่นจากกรณี Brexit กลับคืนมา ขณะที่ราคาหุ้นที่ปรับตัวลง ทำให้นักลงทุนเข้ามาเก็งกำไร รวมถึงราคาน้ำมันที่ปรับตัวขึ้นช่วยหนุนการลงทุนหุ้นพลังงานด้วย ส่วนการลงทุนช่วงบ่ายคาดดัชนีฯน่าจะทรงตัวอยู่ในแดนบวก โดยให้แนวรับ 1,440-1,445 จุด แนวต้าน 1,450 จุด
 
นายอภิชาต ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ เปิดเผยว่า ตลาดหุ้นไทยเช้านี้รีบาวน์ตามตลาดต่างประเทศ รวมถึงตลาดหุ้นในภูมิภาคด้วย โดยนักลงทุนเข้าเก็งกำไรในสินทรัพย์เสี่ยง จากที่คาดหวังการหารือร่วมของกลุ่มอียูที่จะเรียกความเชื่อมั่นกลับมาได้จากที่ตลาดมีความกังวลต่อกรณีที่อังกฤษจะถอนตัวจากสหภาพยุโรป (Brexit)  ประกอบกับราคาหุ้นที่ปรับตัวลงก่อนหน้านี้ก็ทำให้นักลงทุนเข้ามาเก็งกำไรจากราคาที่อยู่ในระดับต่ำ รวมถึงราคาน้ำมันก็ปรับตัวขึ้นมาที่ 48 เหรียญสหรัฐ/บาร์เรล ก็ช่วยสนับสนุนการลงทุนด้วย
แนวโน้มการลงทุนในช่วงบ่ายนี้ดัชนีฯน่าจะยังทรงตัวอยู่ในทิศทางแดนบวก แต่ไม่น่าจะผ่านแนวต้านที่ 1,450 จุด โดยให้ติดตามผลการประชุมทางฝั่งอียูว่าจะมีมาตรการอย่างไรออกมา และช่วงบ่ายอาจมีแรงซื้อจากการคาดหวัง Window Dressing
อีกทั้งติดตามคำวินิจฉัยของศาลรัฐธรรมนูญ เกี่ยวกับบทบัญญัติมาตรา 61 วรรคสองของ พ.ร.บ.ว่าด้วยการออกเสียงประชามติร่างรัฐธรรมนูญ พ.ศ. 2559 ขัดกับรัฐธรรมนูญฉบับชั่วคราว พ.ศ. 2557 หรือไม่พร้อมให้แนวรับ 1,440-1,445 จุด ส่วนแนวต้าน 1,450 จุด
 
บล.ธนชาตระบุในบทวิเคราะห์ (29 มิ.ย.) ว่า   SET มีความเสี่ยงจากแรงขายทำกำไรระยะสั้นหลังทดสอบแนวต้านใกล้ 1,450 จุด อย่างไรก็ดีด้วยแนวโน้มการบริโภคฟื้นตัว และการลงทุนโครงสร้างพื้นฐานที่เร่งตัวขึ้นตั้งแต่กลางปีนี้ เป็นปัจจัยหนุนการปรับสูงขึ้นของ SET ระยะสัปดาห์ ประเมินกรอบ Sideways Upที่ 1,474-1,476 จุด
การลงทุนโครงสร้างพื้นฐานที่เร่งตัวขึ้นตั้งแต่กลางปีนี้ ล่าสุด TOR รถไฟฟ้าสายสีเหลือง และสีชมพูออกมาแล้ว ขณะที่คาดว่า TOR รถไฟฟ้าสายสีส้มจะออกมาภายในต้นเดือน ก.ค. นี้ เป็นปัจจัยบวกต่อกลุ่มรับเหมาฯ โดยแนะนำ “ซื้อ” CK STEC และ UNIQ โดยให้ CK เป็น Top Picks ของกลุ่มด้วยเป้าหมายพื้นฐาน 33 บาท จากงานก่อสร้างภายในประเทศ การรับงานไซยบุรีเพิ่ม ทำให้คาดการณ์กำไร CK ขยายตัวสูง +198% ปีนี้ที่ 1.74 พันล้านบาท
อีกทั้งราคา CKP และ BEM ที่ปรับสูงขึ้นแรง +60%, และ +32% ตั้งแต่ต้นปี ขณะที่ CK ปรับสูงขึ้น 5% YTD ทำให้ NAV ของบริษัทลูกเพิ่มขึ้นเป็น 4.5 หมื่นล้านบาท เทียบกับ Market Cap ของ CK ที่ 4.9 หมื่นล้านบาท หรือมูลค่าธุรกิจรับเหมาฯ ต่ำเพียง 4.5 พันล้านบาทเท่านั้น ขณะที่ทางเทคนิคมีจังหวะปรับขึ้นทดสอบ All Time High ที่ 30 บาท ถ้าผ่านได้จะเป็นการปรับสูงขึ้นแบบ Breakout Ascending เป้าหมายถัดไป 36 บาท
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า  
 
BANPU มูลค่าการซื้อขาย 2,067.83 ล้านบาท ปิดที่ 15.20 บาท เพิ่มขึ้น 0.60 บาท
CK    มูลค่าการซื้อขาย 1,529.39 ล้านบาท ปิดที่ 29.25 บาท เพิ่มขึ้น 1.25 บาท
SCB   มูลค่าการซื้อขาย 1,304.07 ล้านบาท ปิดที่ 139.50 บาท เพิ่มขึ้น 3.50 บาท
IVL   มูลค่าการซื้อขาย 1,278.67 ล้านบาท ปิดที่ 30.00 บาท ลดลง 0.25 บาท
KBANK มูลค่าการซื้อขาย 1,166.78 ล้านบาท ปิดที่ 172.50 บาท เพิ่มขึ้น 3.00 บาท